
Fast fashion termékekkel kapcsolatos fogyasztói preferenciák vizsgálata a környezettudatosság tükrében

Kulcsszavak: gyors divat; fogyasztói preferenciák; környezettudatosság
A globalizáció térnyerésével és a fogyasztói társadalom elmélyülésével a gyors divat (fast
fashion) az évek során egyre népszerűbbé vált. Térhódítását többek között a fast fashion márkák
üzleteinek egyre növekvő száma, valamint a fogyasztók divat iránti rajongása indokolja.
Második legszennyezőbb iparágként azonban fontos szem előtt tartanunk a textilipar
környezetre gyakorolt káros hatásait, számolni a lehetséges következményekkel és tenni is
ellenük.
Kutatásom célja a fogyasztói preferenciák vizsgálata a fast fashion iparágban, illetve a
környezettudatos attitűd befolyásoló hatásának elemzése. Specifikus céljaim közé tartozik a
fogyasztói preferenciák és a fogyasztói magatartás általános vizsgálata a fast fashion
termékekkel kapcsolatosan; kideríteni, van-e jelentős hatása a környezettudatosságnak a
fogyasztói preferenciákra; és különböző megközelítésekkel modellezni a fogyasztói
döntéshozatalt a fast fashion termékek kontextusában.
A célok elérése érdekében egy pilot felméréssel megalapozott online kérdőíves megkérdezést
végeztem 285 fő bevonásával, ahol az általános fogyasztói magatartás és a
környezettudatossággal kapcsolatos attitűdök vizsgálatán túl egy kiegyensúlyozott kísérleti
elrendezésre alapozott best-worst scaling (BWS) kísérletet hajtottam végre a
megkérdezettekkel. Az elemzés során a BWS módszer számolós és modellezős (ezen belül a
maximális differencia, a marginális, és a marginális szekvenciális) megközelítését is
alkalmaztam.
Eredményeim a gyakori, személyes vásárlást, valamint a fast fashion termékek és üzletek
népszerűségét tükrözik. Megállapítható továbbá, hogy a környezettudatosság hatása nem
egyértelmű a fogyasztói preferenciákra nézve. Habár a számolós BWS megközelítés esetén
láthattunk jeleket arra, hogy a környezettudatosság magasabb szintjével rendelkező fogyasztói
csoport számára fontosabb a ruha kihasználhatósága, a csoportspecifikus modellezések azt
mutatták, hogy a kényelem minden szegmens (és modellezési megközelítés) esetén
szignifikánsan fontosabb annál, valamint a többi befolyásoló tényező sem mutatott eltérést a
környezettudatosság szintje szerint. Ebből arra következtethetünk, hogy a fogyasztói
preferenciákban lévő heterogenitásból sem a környezettudatosság, sem pedig döntéshozatal
módja nem képes szignifikáns részt megmagyarázni.



